**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.12.2017, ora 08.00 – 22.12.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.12.2017, ora 7.00**

**RÂURI**

**Debitele au fost în general în scădere**, exceptând râurile din bazinul hidrografic Bârlad, cele din Dobrogea, cursul mijlociu şi inferior al Prutului, unde au fost relativ staţionare.

Se situează peste **COTA DE INUNDAŢIE** râul Tur la staţia hidrometrică Micula (310+11)-

-jud. SM (sector îndiguit).

Formaţiunile de gheaţă (gheaţă la maluri, năboi) existente în bazinele superioare ale Someșului, Mureşului, Oltului, Argeşului, Ialomiței, Sucevei, Moldovei, Bistriţei, Trotuşului, Buzăului, pe unii afluenţi ai Bârladului şi Prutului au fost în uşoară intensificare şi extindere.

Debitele se situează în general la valori peste mediile multianuale lunare, mai mici (30-90%) pe râurile din bazinele: Bega, Timiș, Bârzava, Moravița, Nera, Cerna, cele din Dobrogea, Jiu mijlociu şi inferior, Argeş superior, Vedea superioară, Olt inferior, Prut mijlociu și inferior și sub 30 % pe râurile din bazinul hidrografic al Bârladului.

**Debitele vor fi în general în scădere**, exceptând râurile din bazinele hidrografice Caraș, Nera, Cerna, Bârlad, Prut, cele din Dobrogea, bazinele superioare ale Vișeului, Izei, Turului, Someșului, Lăpușului, Crasnei, Barcăului, Crișurilor, Timișului, Bistriței, unde vor fi relativ staţionare.

Se va situa peste **COTA DE ATENŢIE**, în scădere,râul Tur la staţia hidrometrică Micula (270+25)-jud. SM (sector îndiguit).

Formaţiunile de gheaţă (gheaţă la maluri, năboi) existente se vor menține fără modificări importante.

**DUNĂRE**

**Debitul la intrarea în ţară** (secţiunea Baziaş) în intervalul 21–22.12.2017 **a fost în scădere, având valoarea de 8500 m3/s**, peste media multianuală a lunii **decembrie (5200 m3/s).**

În aval de Porţile de Fier debitele au fost în scădere la Gruia şi în creştere pe sectorul Calafat – Tulcea.

**Debitul la intrarea în ţară** (secţiunea Baziaş) **va fi în scădere (8400 m3/s).**

În aval de Porţile de Fier debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**2.** **Situaţia meteorologică în intervalul 21.12.2017, ora 08.00 –22.12.2017, ora 06.00**

**În ţară,** vremea a fost mai rece decât în mod obișnuit la această dată în cea mai mare parte a teritoriului. În interiorul arcului carpatic înnorările au persistat, iar în rest, cerul a fost variabil, chiar mai mult senin în cursul nopții. A nins slab în Maramureș, Crișana, Banat și local, în Transilvania și la munte. Temperaturile maxime s-au încadrat între -5 grade la Toplița, Joseni și Întorsura Buzăului și 5 grade la Sulina. Vântul a suflat slab până la moderat, iar pe crestele montane a prezentat unele intensificări. Stratul de zăpadă, la ora 20, era prezent în zona de munte, cu grosimi pe platformele stațiilor meteorologice de până la 108 cm (Bâlea Lac), pe arii restrânse în Transilvania - până la 6 cm (Întorsura Buzăului), în Maramureș și izolat în dealurile Munteniei și estul Moldovei - în general, sub 5 cm. S-a produs ceață pe spații mici din Banat, sudul Crișanei, nord-estul Munteniei și vestul Dobrogei. La ora 06 valorile termice erau cuprinse între -9 grade la Curtea de Argeș și Câmpulung și 2 grade la Rădăuți și Botoșani.

**Observație:** începând de ieri, de la ora 06, au fost în vigoare 4 atenționări -cod galben- de fenomene meteorologice periculoase imediate: 3 emise de SRPV Timișoara și 1 de CNPM București, pentru Muntenia.

**La Bucureşti** vremea a fost în general frumoasă, cu cerul variabil, mai mult senin în cursul nopții. Vântul a suflat slab. Temperatura maximă a fost de 3 grade la Afumați și Băneasa și 4 grade la Filaret, iar la ora 06, se înregistrau -5 grade la stația meteorologică Băneasa, -4 grade la Filaret și -3 grade la Afumați.

**3. Prognoza meteorologică în intervalul 22.12.2017, ora 8.00 – 23.12.2017, ora 08.00**

**În ţară,** în vest, nord și centru, cerul se va menține mai mult acoperit și vor cădea precipitații, pe arii mai extinse seara și noaptea. Acestea vor fi sub formă de ninsoare, iar în regiunile vestice, trecător și sub formă de lapoviță sau ploaie, favorizând depuneri de polei. În restul teritoriului înnorările vor fi temporare și precipitațiile cu totul izolate, în a doua parte a intervalului. Vântul va sufla slab și moderat, cu intensificări la munte, în special pe creste, viscolind și spulberând zăpada. Temperaturile maxime se vor încadra între -3 și 7 grade, iar cele minime între -7 și 1 grad. În zonele joase, pe arii restrânse, va fi ceață, îndeosebi dimineața.

**La Bucureşti** cerul va fi variabil, cu înnorări temporare, îndeosebi în cursul nopții. Vântul va sufla slab și moderat. Temperatura maximă se va situa în jurul valorii de 2 grade, iar cea minimă de -4...-3 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emisă pentru perioada 21.12.2017, ora 20.00 – 22.12.2017, ora 20.00**

**Starea stratului de zăpadă în data de 21.12.2017, ora 14.00:**

În ultimele 24 de ore vremea a fost rece, geroasă noaptea şi dimineaţa şi în zonele înalte, la peste 2000 m. Cerul a fost mai mult noros şi local a nins slab. Vântul a suflat slab şi moderat, cu intensificări pe creste, unde a spulberat zăpada. Izolat s-a semnalat ceaţă. Stratul de zăpadă a scăzut uşor în zona înaltă cu până la 3 cm, iar în zona mai joasă s-a menţinut. La ora 14 acesta măsura 109 cm la Bâlea-Lac, 94 cm la Vârful Omu, 34 cm la Sinaia, 19 cm la Fundata şi Predeal.

**Evoluţia vremii în intervalul 21.12.2017, ora 20.00 – 22.12.2017, ora 20.00:**

Vremea va fi rece, geroasă noaptea şi dimineaţa în întreaga zonă montană. Cerul va fi mai mult noros şi va ninge slab. Vântul va sufla slab şi moderat, cu intensificări temporare, de peste 70...80 km/h, din sector nord-vestic. Local se va semnala ceaţă, asociată şi cu depunere de chiciură.

**Peste 1800 m:** temperaturi minime: -15...-11 gr.C; temperaturi maxime: -10...-7 gr.C;

**Sub 1800 m:** temperaturi minime: -11...-8 gr.C; temperaturi maxime: -7...-3 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC ÎNSEMNAT (3)**: vremea rece, geroasă din următoarele 24 de ore va încetini metamorfoza cristalelor, astfel încât stratul de zăpadă de la suprafaţă, de 10...30 cm, va rămâne de tip pulver. Se vor menţine plăcile de vânt, iar în profunzimea stratului structura cristalelor (intercalate între crustele mai vechi de gheaţă) nu va avea variaţii semnificative. Pe pantele înclinate, chiar şi în condiţii de supraîncărcări slabe, zăpada uşoară din partea superioară a stratului va putea aluneca peste straturile mai vechi, fiind posibile astfel unele avalanşe de dimensiuni mici sau medii.

**La altitudini mai mici de 1800 m**: **RISC REDUS (1):** stratul de zăpadă are în general 20-30 cm, având pe alocuri în partea superioară 10...15 cm de zăpadă proaspătă. Sunt prezente şi aici plăci de vânt, iar în zonele mai adăpostite şi pe văi zăpada a fost acumulată în depozite însemnate datorită vântului care a spulberat-o din zonele mai înalte. Izolat pe pantele foarte înclinate sau în zonele cu acumulări mai însemnate de zăpadă se pot declanşa avalanşe, în condiţii de supraîncărcări mari.

**Legenda:**

|  |  |  |
| --- | --- | --- |
| **Gradul de risc** | **Stabilitatea stratului de zăpadă** | **Probabilitatea de declanşare a avalanşelor** |
| **5-foarte**  **mare** | Instabilitatea stratului de zăpadă este generalizată. | Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni. |
| **4-mare** | Stratul de zăpadă este puţin stabilizat pe majoritatea pantelor suficient de înclinate\*. | Declanşarea avalanşelor este probabilă chiar şi printr-o slabă supraîncarcare\*\*, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe  de dimensiuni medii şi adesea chiar mari. |
| **3-însemnat** | Pe numeroase pante suficient de înclinate\*, stratul de zăpadă este mediu sau puţin stabilizat. | Declanşarea avalanşelor este posibilă chiar în condiţiile unei slabe supraîncărcări\*\*, mai ales pe pantele descrise în buletin. În anumite situaţii sunt posibile unele declanşări spontane de avalanşe medii şi câteodată chiar mari. |
| **2-moderat** | Pe anumite pante suficient de înclinate\*, stratul de zăpadă este mediu stabilizat; în rest este stabil**.** | Declanşările de avalanşe sunt posibile mai ales la supraîncărcări mari\*\* şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare. |
| **1-redus** | Stratul de zăpadă este în general stabilizat pe majoritatea pantelor. | Declanşarea avalanşelor este posibilă doar izolat pe pantele foarte înclinate şi în cazul unei supraîncărcări mari\*\*. Spontan se pot produce doar curgeri sau avalanşe de mici dimensiuni. |

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 20.12.2017 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE